b'\n_START_ARTICLE_\nKapuja\n_START_SECTION_\nIstorija\n_START_PARAGRAPH_\nMiestui pavadinim\xc4\x85 suteik\xc4\x97 etruskai, j\xc5\xb3 kalba Capeva yra pelki\xc5\xb3 miestas. Katonas Vyresnysis teig\xc4\x97, kad Kapuj\xc4\x85 \xc4\xafk\xc5\xabr\xc4\x97 etruskai apie 260 met\xc5\xb3 prie\xc5\xa1 j\xc4\xaf paimant Romai. Kapuja nusileido Romai 338 m. pr. m. e., bet buvo u\xc5\xbeimta rom\xc4\x97n\xc5\xb3 per Antr\xc4\x85j\xc4\xaf p\xc5\xabn\xc5\xb3 kar\xc4\x85 211 m. pr. m. e., tad neai\xc5\xa1ku apie kok\xc4\xaf pa\xc4\x97mim\xc4\x85 kalbama. Tikriausiai apie 338 m. pr. m. e., nes tuomet etruskai Kapuj\xc4\x85 b\xc5\xabt\xc5\xb3 \xc4\xafk\xc5\xabr\xc4\x99 apie 600 m. pr. m. e., kai j\xc5\xb3 \xc4\xaftaka Kampanijoje buvo did\xc5\xbeiausia. Netoliese rasta Vilanovos kult\xc5\xabros prie\xc5\xa1istorini\xc5\xb3 gyvenvie\xc4\x8di\xc5\xb3, kurias tikriausiai i\xc5\xa1pl\xc4\x97t\xc4\x97 oskai, o v\xc4\x97liau etruskai._NEWLINE_Etrusk\xc5\xb3 dominavim\xc4\x85 Kampanijoje u\xc5\xbebaig\xc4\x97 samnit\xc5\xb3 invazija V a. pr. m. e. antroje pus\xc4\x97je._NEWLINE_Apie 424 m. pr. m. e. Kapuj\xc4\x85 u\xc5\xbe\xc4\x97m\xc4\x97 samnitai ir 343 m. pr. m. e. miestas pra\xc5\xa1\xc4\x97 Romos, kad \xc5\xa1i juos i\xc5\xa1vyt\xc5\xb3. Kapuja su Kasilinu, Kalatija, Atela ir kitais priklausomais miestais sudar\xc4\x97 s\xc4\x85jung\xc4\x85 su Roma prie\xc5\xa1 samnit\xc5\xb3 kaln\xc5\xb3 gentis. Roma prad\xc4\x97jo dominuoti Kampanijoje, o Kapujos pilie\xc4\x8diai gavo Romos pilietyb\xc4\x99 be teis\xc4\x97s balsuoti (civitas sine suffragio)._NEWLINE_Per Antr\xc4\x85j\xc4\xaf samnit\xc5\xb3 kar\xc4\x85 Kapuja buvo nepatikimas Romos s\xc4\x85jungininkas. Po pergal\xc4\x97s prie\xc5\xa1 samnitus Roma i\xc5\xa1 Kapujos konfiskavo Ager Falernus de\xc5\xa1iniajame Volturno krante. 318 m. pr. m. e. vietini\xc5\xb3 valdinink\xc5\xb3 vald\xc5\xbei\xc4\x85 apribojo paskirti praefecti Capuam Cumas, kurie i\xc5\xa1 prad\xc5\xbei\xc5\xb3 buvo tik praetor urbanus atstovai. Po 123 m. pr. m. e. praefecti Capuam Cumas, kuri\xc5\xb3 buvo keturi, tapo Romos magistrais ir vald\xc4\x97 vis\xc4\x85 Kampanij\xc4\x85 iki Augusto laik\xc5\xb3._NEWLINE_312 m. pr. m. e. Kapuj\xc4\x85 ir Rom\xc4\x85 sujung\xc4\x97 Apijaus kelias, svarbiausias t\xc5\xb3 laik\xc5\xb3 Italijos greitkelis. Kapujos svarba augo III a. pr. m. e. ir prie\xc5\xa1 Antr\xc4\x85j\xc4\xaf p\xc5\xabn\xc5\xb3 kar\xc4\x85 tik truput\xc4\xaf nusileido Romai ir Kartaginai. Kapuja gal\xc4\x97jo apr\xc5\xabpinti 30 t\xc5\xabkst. p\xc4\x97stinink\xc5\xb3 ir 4 t\xc5\xabkst. raiteli\xc5\xb3. Iki Kan\xc5\xb3 m\xc5\xab\xc5\xa1io ji buvo i\xc5\xa1tikima Romos s\xc4\x85junginink\xc4\x97. Po to, d\xc4\x97l reikalavimo, kad vienas Romos konsulas b\xc5\xabt\xc5\xb3 i\xc5\xa1 Kapujos ar nor\xc4\x97dama u\xc5\xbesitikrinti regiono dominavim\xc4\x85 kartaginie\xc4\x8di\xc5\xb3 pergal\xc4\x97s atveju, Kapuja per\xc4\x97jo \xc4\xaf Kartaginos pus\xc4\x99. Hanibalas Kapujoje \xc4\xafk\xc5\xabr\xc4\x97 savo \xc5\xbeiemos stovykl\xc4\x85 ir buvo gerai priimtas. Titas Livijus ir kiti teigia, kad d\xc4\x97l ger\xc5\xb3 gyvenimo s\xc4\x85lyg\xc5\xb3 Kapujoje kartaginie\xc4\x8di\xc5\xb3 kariai aptingo. Bosworth Smith ir v\xc4\x97lesni istorikai tuo netiki. Po ilgos apgulties rom\xc4\x97nai u\xc5\xbe\xc4\x97m\xc4\x97 Kapuj\xc4\x85 211 m. pr. m. e., panaikino savivald\xc4\x85, i\xc5\xa1 miestie\xc4\x8di\xc5\xb3 buvo atimtos pilie\xc4\x8di\xc5\xb3 teis\xc4\x97s, o \xc5\xbeem\xc4\x97 atiteko valstybei. Dalis jos buvo parduota 205 m. pr. m. e. ir 199 m. pr. m. e., kita dalis padalinta Literno ir Volturno kolonij\xc5\xb3 pilie\xc4\x8diams. Did\xc5\xbeioji dalis visgi priklaus\xc4\x97 valstybei._NEWLINE_Buvo sunku t\xc4\x85 \xc5\xbeem\xc4\x99 apsaugoti nuo priva\xc4\x8di\xc5\xb3 asmen\xc5\xb3. Romos politikai band\xc4\x97 padalinti t\xc4\x85 \xc5\xbeem\xc4\x99 kolonistams. Cicerono kalbos De Lege Agrania buvo nukreiptos prie\xc5\xa1 Servilijaus Rulo pastangas tai padaryti 63 m. pr. m. e._NEWLINE_Tuo metu tankiai gyvenamas Kapujos rajonas buvo valdomas i\xc5\xa1 \xc5\xa1ventykl\xc5\xb3, kuri\xc5\xb3 garsiausia buvo Dianos. Pat\xc4\xaf Kapujos miest\xc4\x85 vald\xc4\x97 prefektai. Miestas klest\xc4\x97jo d\xc4\x97l apylink\xc4\x97se augint\xc5\xb3 kvie\xc4\x8di\xc5\xb3 auginimo ir bronzos dirbini\xc5\xb3. Kapujos prabanga tapo prie\xc5\xbeod\xc5\xbeiu, o Kampanija laikoma gladiatori\xc5\xb3 kov\xc5\xb3 gimtine. I\xc5\xa1 Kampanijos kilo Spartakas ir jo pasek\xc4\x97jai. 73 m. pr. m. e. Julijus Cezaris, tap\xc4\x99s konsulu 59 m. pr. m. e., po agrarin\xc4\x97s reformos Kapujoje \xc4\xafk\xc5\xabr\xc4\x97 20 t\xc5\xabkst. rom\xc4\x97n\xc5\xb3 kolonij\xc4\x85 Julia Felix. Kolonist\xc5\xb3 skai\xc4\x8di\xc5\xb3 padidino Markas Antonijus, Augustas ir Neronas._NEWLINE_69 m. Kapuja r\xc4\x97m\xc4\x97 Vitelij\xc5\xb3, o v\xc4\x97liau minima retai. IV a. i\xc5\xa1 \xc4\x8dia vald\xc4\x97 consularis Campaniae. Ausonijus teig\xc4\x97, kad tai a\xc5\xa1tuntas pagal svarb\xc4\x85  miestas Romos imperijoje.  456 m. miest\xc4\x85 nuniokojo vandalai.'